  Анжелика Тихонова корреспондент Удмуртилэн тӧроез Александр Бречалов Удмурт кун университетын ужасьёсты но студентъёсты дышетсконнилы 90 ар тырмонэн ӟечкылаз. Котырес лыдпуслы сӥзем сӥё-дано ужрад 25-тӥ южтолэзе ортчиз. Со сярысь элькун тӧролэн но кивалтэтлэн пресс-службазы ивортӥз. Бадӟым арлыдэз шоры учкытэк, Удмурт кун университет котьку сямен вылӥын возиське но элькунысьтымы огез валтӥсез дышетон центр луэ. Шумпотымон, тӥ воштӥськонъёслы дасесь но асьтэос но соосты кичӧлтӥськоды шуыса. <…> Университет котьку но кужмо дышетӥсьёсыныз данъяськиз. Со ӟеч сямез тӥ али но азинтӥськоды. Ваньдылы азинсконъёс, выль ӵектосъёс но соосты улонэ пыӵатыны луонлыкъёс сӥзисько Александр Бречалов, Удмуртилэн тӧроезАлександр Бречалов пусйиз, Удмурт кун университетын вис карытэк дышетон сӧзнэт умой ужа шуыса: школа – вуз – предприятие. Со дышетскисьёслы капчиен выль ӧре выжыны юрттэ. Со сяна, 2020-тӥ арын университетын Тодос коллаборациосъя юрт усьтӥзы. Али отын пиналъёс туала тодон-валанъёс басьтыны быгато. Университетын ужасьёсты но дышетскисьёсты Кун Думаысь йӧскалык ужъёсъя комитетэн кивалтӥсь Валерий Газзаев но ӟечкылаз. Со комитетлэн нимыныз Удмурт кылосбуръя, финно-угроведениея но журналистикая институтлы грамота сётӥз. Удмурт кун университет 1931-тӥ арын дышетӥсьёсты дасянъя институт сямен кылдӥз. Со элькунамы нырысетӥез вылӥ дышетсконни луиз. 90 ар ӵоже вузлэсь дипломъёссэ 140 сюрс пала адями басьтӥз. Соос Россиын сяна, кунгож сьӧрын но кулэлыко ӧнерчиос луизы. Та дыре ужъюртысь 13 институтъёсын 18 сюрслэсь трос студентъёс дышетско. Университетысь дышетонъя 22 программаос Россиын тужгес устоосыз лыдъясько. Со сяна татын гинэ удмурт кылъя но литературая курсъёсты кылзыны луэ.  Университетын Россиысь сяна, 35 кунъёсысь студентъёс но тодон-валан люкало. Со но дышетонлэсь вылӥ ӟечлыксэ возьматэ.  Дышетсконнилэн ректорез Галина Мерзлякова университет тодосъя школа вылэ оскиське шуыса пусйиз. Та дыре вузлэсь эскеронъёссэ Россиысь тужгес бадӟым компаниос ужазы куто: «Роскосмос», «Росатом», «ОДК-Авиадвигатель». Милям ужпуммы азьвылчиосынымы лэсьтэмзэ утён бордын гинэ ӧвӧл, азинтон бордын но. Университетмы огсыр мед азинскоз. Егит, туала, вожвылъяськыны быгатӥсь мед луоз Галина Мерзлякова, Удмурт кун университетлэн ректорезКотырес лыдпуслы сӥзем ужрадын тужгес усто ужасьёслы данъян грамотаос но кузьымъёс сётӥзы. Озьы ик 2020-тӥ арын тужгес умой ужам кафедраосты, институтъёсты пусйизы. Тодэ вайытом, Ижкарын кун йӧскалык политикаез быдэсъянъя котырес ӝӧк ортчиз.  Тегъёс: Дышетон УдГУ Ижкар Удмуртия АлександрБречалов  